b'\n_START_ARTICLE_\nPalazzo Zuccari\n_START_PARAGRAPH_\nPalacco Cukkari (it. Palazzo Zuccari) \xe2\x80\x93 siauras namas Italijos sostin\xc4\x97je Romoje, stovintis Via Gregoriana ir Via Sistina gatvi\xc5\xb3 sankry\xc5\xbeoje. Pastate \xc4\xafsik\xc5\xabrusi vieno i\xc5\xa1 Makso Planko draugijos institut\xc5\xb3 biblioteka.\n_START_SECTION_\nIstorija\n_START_PARAGRAPH_\nDailininkas Federico Zuccari 1590 m. miesto centre pasistat\xc4\x97 sau gyvenam\xc4\x85j\xc4\xaf nam\xc4\x85 su k\xc5\xabrybin\xc4\x97mis dirbtuv\xc4\x97mis. Pirmame auk\xc5\xa1te sienos buvo dekoruotos freskomis, i\xc5\xa1\xc4\x97jimo \xc4\xaf sod\xc4\x85 \xc5\xa1onini\xc5\xb3 dur\xc5\xb3 portalas papuo\xc5\xa1tas neatpa\xc5\xbeintos b\xc5\xabtyb\xc4\x97s atvaizdu (maskaronu). F. Zuccari buvo suman\xc4\x99s pastat\xc4\x85 perduoti \xc5\xa0v. Luko meno akademijai, kuri\xc4\x85 pats ir buvo \xc4\xafk\xc5\xabr\xc4\x99s. Tai ne\xc4\xafvyko, nes 1609 m. dailininkas mir\xc4\x97, palikdamas neu\xc5\xbebaigt\xc4\x85 pastat\xc4\x85 ir kr\xc5\xabvas skol\xc5\xb3._NEWLINE_Pranc\xc5\xabz\xc4\x97 Marie Casimire Louise de la Grange d\xe2\x80\x99Arquien, i\xc5\xa1tek\xc4\x97dama u\xc5\xbe ATR valdovo Jono Sobieskio, tapo Lenkijos karaliene ir Lietuvos did\xc5\xbei\xc4\x85ja kunigaik\xc5\xa1tiene. Po vyro mirties kartu su s\xc5\xabnumis Aleksandru ir Konstantinu ji perva\xc5\xbeiavo \xc4\xaf Rom\xc4\x85 ir 1701 m. \xc4\xafsik\xc5\xabr\xc4\x97 \xc5\xa1iuose r\xc5\xabmuse. Pastate sve\xc4\x8diams b\xc5\xabdavo rengiamos operos, muzikin\xc4\x97s dramos ir kt. vaidinimai. Via Sistina gatv\xc4\x97je na\xc5\xa1l\xc4\x97 liep\xc4\x97 i\xc5\xa1m\xc5\xabryti Karalien\xc4\x97s Ark\xc4\x85 (it. Arco della Regina, nei\xc5\xa1liko), m\xc5\xabs\xc5\xb3 laikus pasiek\xc4\x97 valdov\xc5\xb3 \xc5\xa1eimos herbai su Lenkijos Ereliu ir Lietuvos Vy\xc4\x8diu, juos ant portalo i\xc5\xa1kal\xc4\x97 skulptorius Filippo Juvarra. Po trylikos met\xc5\xb3 Sobieski\xc5\xb3 \xc5\xa1eima i\xc5\xa1vyko \xc4\xaf Pranc\xc5\xabzij\xc4\x85._NEWLINE_V\xc4\x97liau Palazzo Zuccari buvo sudalintas \xc4\xaf apartamentus ir i\xc5\xa1nuomotas, da\xc5\xbeniausiai menininkams ir u\xc5\xbesienie\xc4\x8diams. Vienas i\xc5\xa1 nuominink\xc5\xb3, Pr\xc5\xabsijos karalyst\xc4\x97s generalinis konsulas Jakobas Liudvigas Salomonas Bartholdy, 1815 m. u\xc5\xbesak\xc4\x97 kampin\xc4\xaf kambar\xc4\xaf i\xc5\xa1tapyti biblinio Juozapo gyvenimo vaizdais. \xc5\xa0iuos dailinink\xc5\xb3 Peterio von Cornelius, Frydricho Overbeck, Vilhelmo von Schadow ir Filipo Veit sukurtus paveikslus 1867 m. Zuccari \xc5\xa1eima pardav\xc4\x97 Senajai nacionalinei galerijai Berlyne, jie \xc4\xafvardijami kaip pagrindiniai k\xc5\xabriniai Nazareti\xc5\xa1kame mene._NEWLINE_1904 m. \xc5\xbeinoma meno kolekcionier\xc4\x97 ir mecenat\xc4\x97 Henriet\xc4\x97 Hertz \xc4\xafsigijo \xc5\xa1iuos r\xc5\xabmus ir 1913 m. padovanojo Kaizerio Vilhelmo draugijai su s\xc4\x85lyga, kad juose bus atidaryta meno ir kult\xc5\xabros istorij\xc4\x85 tirianti \xc4\xafstaiga. \xc4\xaesteigto instituto ir bibliotekos vertyb\xc4\x97s Antrojo pasaulinio karo metais buvo perkeltos \xc4\xaf Vokietij\xc4\x85, 1944 m. pastat\xc4\x85 u\xc5\xbe\xc4\x97m\xc4\x97 s\xc4\x85junginink\xc5\xb3 kariuomen\xc4\x97. 1953 m. jis buvo perduotas Makso Planko draugijai, kuri \xc4\x8dia \xc4\xafkurdino \xe2\x80\x9eBibliotheca Hertziana\xe2\x80\x9c.'